Virallinen lehti nro C 050 , 22/02/1999 s. 0041



KIRJALLINEN KYSYMYS E-1479/98 esittäjä(t): Bartho Pronk (PPE) ja Ria Oomen-Ruijten (PPE) komissiolle (13. toukokuuta 1998) Aihe: Lomaraha ja viivästyminen Alankomaalais-saksalaiselta rakennusvientisäätiöltä olen saanut kuulla valituksesta, jonka mukaan alankomaalaiset rakennusyritykset, jotka ovat lähettäneet työntekijöitä Saksaan, joutuvat maksamaan maksuja lomarahasta sekä Saksassa että Alankomaissa. Erityisesti pienille yrityksille tämä on erittäin kallista. Se olisi voinut johtaa joissakin tapauksissa vararikkoon. 1. Onko tämä komission tiedossa? Ja onko komissio sitä mieltä, että tällainen kahteen kertaan suoritettava maksu on ristiriidassa palvelujen tarjoamisen vapauden kanssa, koska se johtaa markkinoiden ja kilpailun vääristymiseen ja asianomaiset työntekijät eivät hyödy näistä maksuista? Jos on, aikooko komissio ryhtyä vastatoimiin? 2. Kuuluko lomaraha komission mielestä työntekijöiden lähettelyä koskevan direktiivin 96/71/EY(1) piiriin? Onko Saksan muutettava lainsäädäntöään, ennen kuin direktiivi tulee täysimittaisesti voimaan? 3. Onko komission tiedossa, että myös muissa EU:n jäsenvaltioissa on esitetty samanlaisia valituksia? Komission jäsenen Pádraig Flynninkomission puolesta antama vastaus (13. heinäkuuta 1998) Arvoisa parlamentin jäsen on nostanut esiin kysymyksiä, jotka koskevat valtioiden rajat ylittävää vapaata palvelujen tarjoamista. Tästä perusvapaudesta määrätään EY:n perustamissopimuksen 59 artiklassa. Parlamentin jäsenen kysymyksissä pyritään myös saamaan tarkennusta palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16. joulukuuta 1996 annetun Euroopan parlamentin ja neuvoston direktiivin 96/71/EY(2) soveltamisehtoihin. Direktiivillä pyritään siihen, että kaikki palvelujen tarjoamisen alalla toisessa jäsenvaltiossa toimivat yritykset, jotka lähettävät tähän jäsenvaltioon työntekijöitä, noudattaisivat kyseisessä jäsenvaltiossa voimassa olevan työoikeuden ydinmääräyksiä. Saksan lainsäädäntö velvoittaa Saksan alueella toimivat palveluja tarjoavat yritykset noudattamaan Saksan määräyksiä, jotka koskevat maksuosuuksien suorittamista työmarkkinaosapuolten perustamiin lomarahakassoihin. Komissio on saanut ja tarkastellut lukuisia eri jäsenvaltioista peräisin olevia valituksia, joissa on kerrottu työnantajille koituvista kahteen kertaan suoritettavista maksuista. Työnantajat ovat joutuneet maksamaan sekä kotimaassaan että vastaanottavassa jäsenvaltiossa, tässä tapauksessa Saksassa, työntekijöiden lomarahoja. Komission mielestä tämä työnantajalle koituva kaksinkertainen maksutaakka rajoittaa palvelujen tarjonnan vapautta eikä vastaa direktiivin 96/71/EY henkeä eikä kirjainta. Jos Saksalla on direktiivin tarkoittamassa mielessä oikeus vaatia ulkomaisia yrityksiä noudattamaan lomarahakassojen maksuosuuksien suorittamista koskevia Saksan pakollisia määräyksiä, tämän velvoitteen soveltamisessa on kuitenkin noudatettava direktiivin säännöksiä sekä EY:n perustamissopimuksen 59 artiklaa ja sitä seuraavia artikloja. Lisäksi on otettava huomioon lähettävän maan voimassa olevassa lainsäädännössä tai käytänteissä myönnetty ja taattu lähetettyjen työntekijöiden suojelu tällä alalla. Tarkoituksena on välttää kahteen kertaan suoritettavien maksujen vaara. Työntekijöiden olisi kaikissa tapauksissa voitava hyötyä siitä, että työnantajalla on velvollisuus suorittaa tällaisia maksuja. Komissio on useaan otteeseen koonnut yhteen jäsenvaltioiden asiantuntijat, jotta direktiivi voitaisiin saattaa asianmukaisesti osaksi kansallista lainsäädäntöä. Komissio rohkaisee lisäksi työmarkkinaosapuolia tekemään sopimuksia keskenään, jotta työnantajille ei aiheutuisi vaaraa joutua suorittamaan maksut kahteen kertaan. (1) EYVL L 18, 21.1.1997, s. 1. (2) EYVL L 18, 21.1.1997.